Document ID: 32004L0095

SMERNICA KOMISIE 2004/95/ES
z 24. septembra 2004,
ktorou sa mení a dopĺňa smernica Rady 90/642/EHS, pokiaľ ide o maximálne úrovne rezíduí bifentrinu a famoxadonu v nej stanovené
(Text s významom pre EHP)
KOMISIA EURÓPSKYCH SPOLOČENSTIEV,
so zreteľom na Zmluvu o založení Európskeho spoločenstva,
so zreteľom na smernicu Rady 90/642/EHS z 27. novembra 1990 o stanovení maximálnych hladín pre rezíduá pesticídov v a na určitých produktoch rastlinného pôvodu vrátane ovocia a zeleniny (1), a najmä na jej článok 7,
so zreteľom na smernicu Rady 91/414/EHS z 15. júla 1991 o uvádzaní produktov na ochranu rastlín na trh (2), a najmä na jej článok 4 ods. 1 písm. f),
keďže:
(1)
V súlade so smernicou 91/414/EHS povoľovanie produktov na ochranu rastlín používaných pri špecifických plodinách je úlohou členských štátov. Je nutné, aby takéto povolenie bolo založené na zhodnotení účinkov na zdravie ľudí a zvierat a životné prostredie. Medzi prvky, ktoré je potrebné vziať do úvahy pri týchto hodnoteniach, patrí vystavenie pracovníkov a nezúčastnených osôb účinkom produktov a dosah na zemské, vodné a vzdušné prostredie, ako aj dosah na ľudí a zvieratá prostredníctvom spotreby rezíduí na ošetrených plodinách.
(2)
Maximálne úrovne rezíduí (MÚR) vyjadrujú použitie minimálneho množstva pesticídov na dosiahnutie účinnej ochrany rastlín, ktoré sa aplikujú takým spôsobom, že množstvo rezíduí je najnižšie dosiahnuteľné množstvo a je toxikologicky prijateľné hlavne v zmysle odhadovaného množstva prijatej potravy.
(3)
Je nutné dôsledne sledovať MÚR pre pesticídy. MÚR sa môžu zmeniť tak, aby sa zohľadnili nové použitia, nové informácie a údaje.
(4)
MÚR sú určené pri nižšom limite analytického stanovenia, keď povolené použitie produktov na ochranu rastlín nemá za následok zistiteľnú úroveň rezíduí pesticídov v alebo na potravinovom výrobku alebo keď neexistuje povolené použitie, alebo keď použitie povolené členskými štátmi nebolo podložené potrebnými údajmi, alebo keď použitie v tretích krajinách, ktoré má za následok rezíduá v alebo na potravinových výrobkoch, ktoré môžu vstúpiť do obehu na trhu Spoločenstva, nebolo podložené týmito potrebnými údajmi.
(5)
Komisii boli oznámené informácie o novom alebo zmenenom použití niektorých pesticídov, ktoré sú uvedené v smernici 90/642/EHS. Ide o bifentrin, pre ktorý boli stanovené MÚR smernicou Komisie 2002/79/ES (3), a famoxadon, pre ktorý boli stanovené MÚR smernicou Komisie 2003/60/ES (4).
(6)
Celoživotné vystavenie spotrebiteľov týmto pesticídom prostredníctvom potravinových výrobkov, ktoré môžu obsahovať rezíduá týchto pesticídov, bolo posúdené a zhodnotené v súlade s postupmi a metódami, ktoré sa používajú v Spoločenstve, zohľadňujúc smernicu, ktorú zverejnila Svetová zdravotnícka organizácia (5). Bolo vypočítané, že príslušné MÚR zabezpečia, že nebude prekročená prijateľná denná dávka.
(7)
V prípade famoxadonu, pre ktorý existuje akútna referenčná dávka (ARfD), bolo posúdené a zhodnotené akútne vystavenie spotrebiteľov prostredníctvom každého z potravinových výrobkov, ktoré môžu obsahovať rezíduá týchto pesticídov, v súlade s postupmi a metódami, ktoré sa v súčasnosti používajú v Európskom spoločenstve, zohľadňujúc smernicu, ktorú zverejnila Svetová zdravotnícka organizácia. Boli zohľadnené stanoviská Vedeckého výboru pre rastliny, najmä rady a odporúčania v oblasti ochrany spotrebiteľov potravinových výrobkov ošetrených pesticídmi. Hodnotenie príjmu famoxadonu ukazuje, že stanovením príslušných MÚR nebude prekročená ARfD. V prípade bifentrinu hodnotenie dostupných informácií ukázalo, že ARfD sa nevyžaduje, a preto nie je potrebné krátkodobé hodnotenie.
(8)
Preto je vhodné stanoviť nové maximálne úrovne rezíduí týchto pesticídov.
(9)
Preto je potrebné podľa tohto zmeniť a doplniť smernicu 90/642/EHS.
(10)
Stanovenie alebo úprava komunitárnej úrovne dočasných MÚR nebráni členským štátom stanoviť dočasné MÚR pre famoxadon v súlade s článkom 4 ods. 1 písm. f) smernice 91/414/EHS a jej prílohou VI. Obdobie štyroch rokov sa považuje za dostatočné na povolenie ďalšieho používania príslušnej aktívnej látky. Potom sa dočasné MÚR stanú definitívnymi.
(11)
Opatrenia stanovené v tejto smernici sú v súlade so stanoviskom Stáleho výboru pre potravinový reťazec a zdravie zvierat,
PRIJALA TÚTO SMERNICU:
Článok 1
Maximálne úrovne rezíduí pesticídov pre bifentrin a famoxadon v prílohe II k smernici 90/642/EHS sa nahrádzajú úrovňami, ktoré sú uvedené v prílohe k tejto smernici.
Článok 2
1. Členské štáty prijmú a zverejnia najneskôr do 25. marca 2005 zákony, nariadenia a správne opatrenia, ktoré sú nevyhnutné na dosiahnutie súladu s touto smernicou. Bezodkladne informujú Komisiu o znení týchto opatrení spolu s tabuľkou, ktorá uvádza, ako sa ustanovenia tejto smernice zhodujú s prijatými ustanoveniami.
Členské štáty začnú uplatňovať tieto opatrenia od 26. marca 2005.
Po prijatí týchto opatrení členskými štátmi musia tieto opatrenia obsahovať odkaz na túto smernicu alebo musia byť opatrené takýmto odkazom pri ich úradnom zverejnení. Členské štáty stanovia, ako má byť odkaz uvedený.
2. Členské štáty oznámia Komisii znenie hlavných ustanovení vnútroštátnych zákonov, ktoré prijmú v oblasti pôsobnosti tejto smernice.
Článok 3
Táto smernica nadobúda účinnosť dvadsiatym dňom odo dňa jej zverejnenia v Úradnom vestníku Európskej únie.
Článok 4
Táto smernica je adresovaná členským štátom.
V Bruseli 24. septembra 2004

Labels: 0
3
20